张嵲
刘谷山
奉令事设险，兹山再经历。
岁暮阴云昏，雪后杉桂碧。
修篁亚路低，老木参天直。
下瞰穹谷中，众树纷若戟。
或为龙蛇斗，或作熊虎踯。
阴崖不受春，冬带轮囷色。
古苔如绿毛，因依露犹滴。
阴风忽动谷，众籁久方寂。
傥非神物居，定有龙蛇宅。
山阴魏家平，百丈峙绝壁。
战楼摩云霄，武帐侵斗极。
钩援谅无庸，梯冲当弃绝。
虽无墨翟守，天险岂所敌。
揽胜心以愉，经险情屡惕。
抚事既磨愆，微躯谅安惜。
何当四海晏，诛茅此投迹。
诗成无与言，搔首三叹息。